Ja fa nou anys que des del Departament d'Ensenyament s'està impulsant la creació literària en llengua catalana per part dels docents, mitjançant la convocatòria anual del Premi Pere Calders de Literatura Catalana.
Tot i que la professionalització dels escriptors i escriptores ja és possible des de que la nostra literatura va entrar en un procés de plena normalització, bona part d'aquests escriptors i escriptores catalans també es dediquen professionalment a la docència en els nivells d'educació primària i secundària.
Per aquest motiu el Departament d'Ensenyament de la Generalitat de Catalunya, amb la col·laboració del Col·legi Oficial de Doctors i Llicenciats en Filosofia i Lletres i en Ciències de Catalunya i l'Associació d'Escriptors en Llengua Catalana, convoca per novena vegada el Premi Pere Calders de Literatura Catalana.
La concessió d'aquest Premi té com a objectiu tant el reconeixement públic de la tasca literària dels docents com de la tasca docent dels escriptors i escriptores.
Ensems, es vol potenciar la creació literària en llengua catalana i difondre el gust per la lectura en el món de l'ensenyament.
Per tot això, de conformitat amb el que estableix el capítol 9 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre;
En ús de les facultats atribuïdes a l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i a proposta de la Direcció General d'Ordenació i Innovació Educativa,
Aprovar les bases que es publiquen a l'annex d'aquesta Ordre.
La dotació del Premi és de 6.100,00 euros, els quals es faran efectius amb càrrec a la posició pressupostària D/480130200/3212 de l'òrgan gestor 1302 del pressupost vigent.
Contra aquesta Ordre, que exhaureix la via administrativa, els interessats poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant l'òrgan que va dictar l'acte en el termini d'un mes a comptar de l'endemà de la seva publicació al DOGC, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o qualsevol altre recurs que considerin convenient per a la defensa dels seus interessos.
Bases.1 L'objecte d'aquest Premi és el reconeixement públic tant de la tasca literària dels docents com de la tasca docent de les escriptores i dels escriptors, així com promoure la creació literària en llengua catalana i difondre el gust per la lectura en el món de l'ensenyament..2 Poden optar a aquest Premi els docents en actiu en els nivells d'ensenyament infantil, primari i secundari de Catalunya..3 Pel que fa a aquesta convocatòria, les obres que es presentin s'hauran d'emmarcar en la narrativa i en la prosa, hauran de ser inèdites i estar escrites en llengua catalana, i tindran una extensió aproximada d'unes 100 pàgines..4 Les obres s'hauran de presentar per quintuplicat i signades amb pseudònim.
S'hi adjuntarà un sobre tancat, a l'exterior del qual constaran el pseudònim i el títol de l'obra.
A l'interior constaran les mateixes dades i a més, el nom, els cognoms, l'adreça i el telèfon de l'/la autor/a..5 Les obres s'hauran de lliurar a la Direcció General d'Ordenació i Innovació Educativa del Departament d'Ensenyament (Via Augusta, 202, planta 2B, 08021 Barcelona) abans del 5 de setembre de 2003.
Es poden lliurar directament o bé per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Les obres es podran presentar també a les oficines de correus en sobre obert per tal que la sol·licitud sigui datada i segellada pel funcionari de correus abans que sigui certificada..6 No podran optar a aquest Premi les obres que hagin estat premiades en algun altre concurs o hagin rebut algun ajut públic per a la seva confecció.
Tampoc no hi podran optar els autors o les autores que hagin obtingut el Premi Pere Calders en qualsevol de les edicions anteriors..7 Per a la concessió del Premi es constituirà un jurat format per les persones següents:
Pere Solà, director general d'Ordenació i Innovació Educativa.
Jesús Bonals, representant del Col·legi de Doctors i Llicenciats en Filosofia i Lletres i Ciències de Catalunya.
Josep Francesc Delgado, de l'Associació d'Escriptors en Llengua Catalana.
Pere Led, subdirector general de Formació Permanent i Recursos Pedagògics..8 El jurat decidirà tots els aspectes no previstos en aquestes bases i podrà declarar el Premi desert.
També, i en funció de la qualitat de les obres, podrà concedir dos premis.
En aquest cas, es fraccionarà la dotació del premi entre les dues obres guanyadores.
Pel fet de presentar-se al premi, els candidats accepten les condicions d'aquesta convocatòria.
El veredicte del jurat serà inapel·lable..9 El veredicte del jurat es farà públic durant el mes d'octubre, en el marc d'un acte literari en el decurs del qual es lliurarà el premi..10 La concessió d'aquest premi comporta la publicació o difusió de l'obra..11 Durant el termini dels tres mesos posteriors a la proclamació del Premi, les obres presentades estaran a disposició dels autors a la Direcció General d'Ordenació i Innovació Educativa del Departament d'Ensenyament per tal que puguin ser retirades.
Transcorregut aquest termini, els exemplars de les obres no premiades que no hagin estat recollits seran destruïts.